CELEX: 
Language: lv
Date: 2018-06-06 00:00:00
Title: KOMISIJAS DELEĢĒTAIS LĒMUMS (ES) …/.. ar ko attiecībā uz Irānu groza III pielikumu Eiropas Parlamenta un Padomes Lēmumam Nr. 466/2014/ES, ar ko Eiropas Investīciju bankai piešķir ES garantiju attiecībā uz zaudējumiem no finansēšanas darījumiem, ar kuriem atbalsta ieguldījumu projektus ārpus Savienības

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Kopīgā visaptverošā rīcības plāna (KVRP) par Irānas kodolprogrammu noslēgšana un īstenošana ir pavērusi ceļu ES un Irānas attiecību atjaunošanai. Šī sadarbība starp ES un Irānu notiek, pamatojoties uz to, ka Irāna un pārējās puses (Eiropas Savienība, Francija, Vācija, Apvienotā Karaliste, Amerikas Savienotās Valstis, Krievija un Ķīna) pilnībā un nepārtraukti īsteno KVRP (kas tika noslēgts 2015. gada 14. jūlijā). Starptautiskā Atomenerģijas aģentūra (SAEA) regulāri pārbauda Irānas atbilstību KVRP, un ir sagatavojusi 10 ziņojumus (pēdējais ziņojums – 2018. gada 22. februārī), kuros apstiprināts, ka Irāna ievēro savas ar kodolmateriāliem saistītās saistības.
            
            
               Ārlietu padome 2016. gada 14. novembrī jau bija atzinīgi novērtējusi “iespēju paplašināt Eiropas Investīciju bankas (EIB) trešo valstu aizdevumu pilnvarojumu, attiecinot to uz Irānu.”
            
            
               Komisijas 2016. gada 14. septembra priekšlikumā tika ierosināts vairākās jomās grozīt spēkā esošo ārējo aizdevumu mandāta (ĀAM) lēmumu. Ierosinātās izmaiņas ietvēra Irānas iekļaušanu potenciāli tiesīgo valstu sarakstā. Eiropas Parlaments un Padome grozīto ĀAM lēmumu beidzot pieņēma 2018. gada martā, un tas stājās spēkā 2018. gada aprīlī (Lēmums (ES) 2018/412). Irānas iekļaušana potenciāli tiesīgo valstu sarakstā dod iespēju Komisijai pieņemt deleģētu aktu, ar ko Irānu nosaka par tiesīgu valsti saskaņā ar ĀAM, pievienojot to tiesīgo valstu sarakstam.
            
            
               Neraugoties uz ASV lēmumu izstāties no KVRP, ES turpinās īstenot savas politiskās un ekonomiskās intereses Irānā, kuru pamatā ir vienošanās par kodolprogrammu pilnīga un efektīva īstenošana. 
            
            
               Vadītāju sanāksmē Sofijā 2018. gada 16. maija vakarā saņemot ES valstu vai to valdību vadītāju vienprātīgu atbalstu priekšsēdētāja Ž. K. Junkera un Augstās pārstāves/priekšsēdētāja vietnieces Federikas Mogerīni priekšlikumiem, Komisija 2018. gada 18. maijā uzsāka konsultāciju procesu ar katras valsts izraudzītajiem ekspertiem, bruģējot ceļu šā deleģētā akta pieņemšanai. Neraugoties uz EIB pārvaldes struktūru veiktu darbības priekšnoteikumu sīkāku novērtējumu un lēmumiem un Irānas panākto progresu piemērojamā regulējuma ievērošanā attiecībā uz nelikumīgi iegūtu līdzekļu legalizēšanas apkarošanu un terorisma finansēšanas apkarošanu, ar šo deleģēto aktu, tiklīdz tas būs stājies spēkā, ES budžeta garantija tiks darīta pieejama darbību potenciālai finansēšanai Irānā saskaņā ar ārējo aizdevumu mandātu, ja un kad EIB pārvaldes struktūras nolemj uzņemties šādas finansēšanas darbības. Atsevišķu finanšu darījumu un projektu apstiprināšanai tiks piemēroti visi attiecīgie noteikumi un procedūras. Šis lēmums neuzliek EIB nekādas saistības atbalstīt projektus Irānā, kas joprojām ir EIB pārvaldības struktūru kompetence. 
            
            
               2.Ekonomiskās, sociālās, vides un politiskās situācijas Irānā novērtējums
            
            
               Politiskais konteksts
            
            
               ES un Irānas attiecību pamatā ir šādi principi:
            
            
               ·nodrošināt un atbalstīt KVRP pilnīgu īstenošanu, lai vēl vairāk uzlabotu un padziļinātu divpusējo sadarbību;
            
            
               ·attīstīt sadarbības attiecības abpusēju interešu jomās, kas nāk par labu ekonomiskajai attīstībai, cilvēktiesību ievērošanai, Irānas un ES iedzīvotāju uzplaukumam un labklājībai. Tās ietver sadarbību enerģētikas, vides, migrācijas, narkotiku apkarošanas, humānās palīdzības, transporta, civilās aizsardzības, zinātnes, izglītības un kultūras jomās;
            
            
               ·sekmēt mieru, drošību un stabilitāti reģionā, kā arī reģionālo konfliktu noregulēšanu mierīgā ceļā, izmantojot dialogu un sadarbību.
            
            
               ES Augstā pārstāve/Komisijas priekšsēdētāja vietniece Federika Mogerīni 2016. gada 16. aprīlī un septiņi citi komisāri apmeklēja Irānu un kopā ar Irānas ārlietu ministru Mohamadu Džavadu Zarifu nāca klajā ar kopīgu paziņojumu, ar ko tika uzsākta pakāpeniska ES un Irānas sadarbība dažādās jomās un nozarēs. Sadarbība patlaban aptver gan ekonomikas, tirdzniecības un investīciju sarunas, gan sadarbību izglītībā un zinātnē, vides un klimata pārmaiņu ekspertu apmaiņu, gan diskusijas par humānās palīdzības un cilvēktiesību jautājumiem. Pagaidām kopīgais paziņojums ir divpusējās sadarbības programmas pamats, un to 2016. gada 14. novembrī apstiprināja Ārlietu padome.
            
            
               Kopš savas pirmās ievēlēšanas 2013. gadā prezidents H. Rohani ir spējis uzsākt ekonomikas reformas un ieviest jaunu fiskālo politiku. Šīs reformas tagad saskaras ar spiedienu, kas daļēji skaidrojams ar neseno ASV lēmumu izstāties no KVRP. Vispārīgāk runājot, Irānas valdība ir pilnībā izpildījusi savas ar kodolmateriāliem saistītās saistības saskaņā ar KVRP, bet ir paudusi nepārprotamu vēlmi, lai atlikušās KVRP puses turpinātu īstenot vienošanos tādā veidā, kas atbilst Irānas leģitīmajām ekonomiskajām cerībām. ES centīsies rast veidus, kā aizsargāt leģitīmās ekonomiskās intereses un uzlabot ekonomiskos ieguvumus Irānas iedzīvotājiem.  
            
            
               Cilvēktiesību un demokrātijas situācija Irānā joprojām rada bažas ES, jo īpaši nāvessoda izmantošana, reliģisko un etnisko minoritāšu un sieviešu un meiteņu tiesības. Irāna tur apcietinājumā vairākas personas ar Eiropas dubultpilsonību un liedz konsulāro piekļuvi, jo tā neatzīst dubultpilsonību. Augsta līmeņa dialoga ietvaros, kas tiek rīkots divreiz gadā, ES un Irāna uztur regulāru diskusiju par cilvēktiesību jautājumiem. ES arī atbalsta ikgadējo ANO Ģenerālās asamblejas rezolūciju par cilvēktiesību situāciju Irānā. Irāna arī piedalās vispārējā regulārajā pārskatā par cilvēktiesību situāciju.
            
            
               Jāsecina, ka, kaut arī uz KVRP tiek izdarīts liels spiediens, ES ir apņēmusies turpināt ievērot vienošanos tik ilgi, cik ilgi to darīs Irāna. Prezidenta Rohani mērenā valdība un viņa ekonomikas politika ir pelnījušas atbalstu un varētu panākt stabilāku un paredzamāku Irānu, tostarp arī reģionālā kontekstā. ES un Irānas sadarbība ekonomikas jomā ir to abpusējās interesēs. ES bija Irānas pirmā tirdzniecības partnere pirms sankciju ieviešanas.
            
            
               Ekonomiskais un sociālais novērtējums
            
            
               Pamatinformācija un ekonomiskie rādītāji līdz 2016. gadam
            
         
         
            
               Irāna ir otra lielākā ekonomika Tuvajos Austrumos aiz Saūda Arābijas un otrā visvairāk apdzīvotā valsts reģionā aiz Ēģiptes – Irānas aplēstais iekšzemes kopprodukts (IKP) 2017. gadā sasniedza aptuveni 406 miljardus ASV dolāru, bet iedzīvotāju skaits – 80 miljonus. Tā saskaņā ar Pasaules Bankas klasifikāciju ir valsts ar vidēji augstiem ienākumiem, kuras nacionālais kopienākums (NKI) uz vienu iedzīvotāju 2016. gadā sasniedza USD 5470 (Atlas metode). Irāna ierindojas otrajā vietā pasaulē dabasgāzes rezervju ziņā un ceturtajā vietā pierādītu jēlnaftas rezervju ziņā un ir Naftas eksportētāju valstu organizācijas (OPEC) dalībniece. 
            
            
               Ap 2000. gadu Irāna sāka atvērt savu ekonomiku pārējai pasaulei, liberalizējot tirdzniecību, likvidējot maiņas ierobežojumus un piesaistot ārvalstu tiešos ieguldījumus (ĀTI). Irāna ieguva novērotājas statusu Pasaules Tirdzniecības organizācijā (PTO) un tās mērķis joprojām ir kļūt par dalībvalsti. Lielāki eksporta ieņēmumi uzlaboja tās ārējo pozīciju, un to rezultātā izveidojās lielu starptautisko rezervju uzkrājumi un maza ārējā parāda attiecība pret IKP. IKP pieaugums paātrinājās līdz aptuveni 6 % gadā 21. gadsimta pirmajos desmit gados un NKI uz vienu iedzīvotāju 2011. gadā sasniedza USD 7700. Saskaņā ar Pasaules Bankas informāciju nabadzības līmenis laikposmā no 2009. līdz 2013. gadam samazinājās no 15 % līdz 9 %, kam pamatā galvenokārt ir liela naudas pārvedumu programma, taču informācija par oficiālu nabadzības slieksni vai dati nav pieejama. Irāna ieņem 69. vietu ANO tautas attīstības indeksā. 
            
            
               Ekspansīva politika, tostarp dārgas labklājības un mājokļu programmas, laikposmā no 2006. līdz 2014. gadam radīja lielu budžeta deficītu, ko finansēja, izmantojot centrālās bankas un valdības aizdevumus bankām. Šī politika bija viens no faktoriem, kas izraisīja noturīgus kropļojumus finanšu nozarē un radīja lielu ieņēmumus nenesošu banku kredītu īpatsvaru, zemu likviditāti, augstas procentu likmes un maz kredītu privātiem ieguldījumiem. 2012. gadā pastiprinoties sankcijām, naftas eksports samazinājās uz pusi, un kritums publiskajos ieņēmumos no naftas pasliktināja pastāvošos jau tā smagos ekonomikas izkropļojumus. 
            
            
               Inflācijas līmenis lielāko daļu no pēdējiem 30 gadiem svārstījās starp 10 % un 25 % un augstāko līmeni – 40 % – sasniedza 2013. gadā, kad riāla vērtība ievērojami kritās. Tā kā IKP 2012. gadā samazinājās par 6 % (-1,7 % 2013. gadā), reālais IKP uz vienu iedzīvotāju pirktspējas paritātes izteiksmē līdz 2014. gadam samazinājās līdz USD 5400. Atgriešanās pie tādas ekonomikas politikas, kas vairāk vērsta uz stabilitāti, jaunās prezidentūras laikā 2014. gadā ļāva centrālajai bankai samazināt inflācijas līmeni un palēnināt valūtas vērtības krišanos, bet bezdarba līmenis pieauga no 10,6 % 2014. gadā līdz 11,7 % 2015. gadā.
            
            
               Sarunas par tirdzniecības un sadarbības nolīgumu (TSN) starp ES un Irānu ir apturētas kopš 2005. gada augusta, kad Irāna sāka intensificēt savu kodolprogrammu. Eiropas Komisija 2007. gadā noteica tirdzniecības ierobežojumus. Šīs sankcijas tika paplašinātas 2010. gadā un vēl vairāk pastiprinātas 2012. gadā ar tālejošiem ierobežojumiem attiecībā uz visiem finanšu darījumiem, naftas produktu tirdzniecību un saistītām investīcijām. Pasaules Banka pārtrauca izsniegt aizdevumus Irānai 2005. gadā, un patlaban tai attiecībā uz Irānu nav valsts palīdzības stratēģijas (CAS). Starptautiskā Finanšu korporācija (IFC) līdz 2005. gadam slēdza iepriekšējās investīcijas, bet Starptautiskais Valūtas fonds turpināja veikt ikgadējos IV panta pārskatus.
            
            
               Ekonomiskie rādītāji kopš 2016. gada
            
            
               Kopīgā visaptverošā rīcības plāna (KVRP) un kopš 2016. gada 16. janvāra atcelto ES sankciju galvenie īstermiņa ekonomiskie ieguvumi Irānai ir bijuši atpakaļpievienošanās finanšu sistēmai (jo īpaši SWIFT), piekļuve iesaldētajiem aktīviem un tehnoloģijai, tirdzniecības apjomu pieaugums (naftas eksports un sarūkošas transporta izmaksas) un ārvalstu investīcijas. Atlikušās sankcijas darījumiem ar ASV dolāriem un starptautisko banku bažas par iespējamām negatīvām sekām uz attiecībām ar ASV bankām ir kavējušas vairāku darījumu noslēgšanu KVRP ietvaros pat prezidenta Obamas administrācijas laikā. 
            
            
               Reālais IKP pēc sankciju atcelšanas strauji pieauga, taču vidēja termiņa izaugsmes palielināšanai būs vajadzīgas nozīmīgas reformas. Naftas ražošanas un eksporta ārkārtējā palielinājuma rezultātā reālā IKP pieaugums 2016. gadā sasniedza 12,5 %, bet 2017./2018. gadā (irāņu gads sākas 20. martā) paredzams, ka izaugsme samazināsies līdz 4,3 %, jo naftas ražošanas turpmāks palielinājums ir ierobežots. 2017./2018. gadā atlabšana paplašinājās, aptverot ar naftu nesaistīto sektoru, ko stimulēja atbalstoša fiskālā un monetārā politika un atlabšana celtniecības un pakalpojumu sfērā. Paredzams, ka reālā IKP pieaugums turpinās mazināties līdz 4 % 2018./2019. gadā, jo naftas ražošana stabilizēsies atbilstīgi Irānai noteiktajam OPEC maksimālajam apjomam. 
            
            
               Fiskālais deficīts saglabājās pieticīgs 2,3 % apmērā no IKP laikposmā no 2016. līdz 2017. gadam, un paredzams, ka tas samazināsies līdz 1,4 % 2018./2019. gadā (pieņemot, ka naftas cenas nemainīsies). Fiskālās politikas mērķis ir panākt pakāpenisku konsolidāciju un samazināt publisko ieņēmumu atkarību no naftas no pašreizējiem 33 % no kārtējiem izdevumiem līdz 20 % 2022. gadā, galvenokārt palielinot PVN iekasēšanu. Fiskālās problēmas ietver neefektīvu budžeta īstenošanu un izdevumu kontroli, kā arī nepietiekamus budžeta noteikumus un procedūras, kas neļauj veikt pārredzamu un vispusīgu budžeta plānošanu un nozīmē, ka par fiskāliem riskiem, visticamāk, netiek ziņots. 
            
            
               Paredzams, ka vidējā termiņā fiskālie izdevumi pieaugs, lai segtu pieaugošos procentu maksājumus, kas izriet no augstāka valsts parāda un valsts banku rekapitalizācijas, kā arī sociālā nodrošinājuma saistībām. Saglabājas augsts risks, ka uzkrāsies nokavēti maksājumi. 
            
            
               Bezdarba līmenis, iespējams, vidējā termiņā saglabāsies tuvu 12 %/ Bezdarbs ir krietni augstāks jauniešu un sieviešu vidū, un darbvietu radīšanas temps atpaliek salīdzinājumā ar jaunu dalībnieku, kuri pievienojas darba tirgum, strauji pieaugošo skaitu. 
            
            
               Inflācija 2017./2018. gadā sasniedza vidēji 9,9 %, ko sekmēja pārtikas cenu mērenība un stabilas administratīvi regulējamās cenas. Paredzams, ka pēc otrās kārtas ietekmes, ko rada valūtas maiņas kursa vērtības krišanās, inflācijas pieaugums 2018./2019. gadā paātrināsies līdz 12 %. Irānas riāls ir daļēji piesaistīts ASV dolāram (oficiālais kurss) un daļēji tiek brīvi tirgots tirgū (likumīgi). Kopš 2017. gada beigām Irānas valūta zaudēja vairāk nekā vienu trešo daļu savas vērtības attiecībā pret ASV dolāru un citām ārvalstu valūtām. Vairums analītiķu ir vienisprātis ar Irānas centrālo banku, ka paātrināta vērtības krišanās nav vāju ekonomikas pamatrādītāju (stabils inflācijas līmenis, tekošā konta pārpalikums, pietiekamas ārvalstu valūtas rezerves) rezultāts. Ierobežota piekļuve ārvalstu valūtas rezervēm ārpus valsts papildus ievērojamai kapitāla aizplūšanai (daļa saistībā ar kādreizējām sankcijām, daļa aktīvu iegādei ārvalstīs drošības apsvērumu dēļ) ir sekmējusi neaizsargātību pret ārējiem faktoriem. 
            
            
               Bažas par ASV sankciju atjaunošanos un uzticības trūkums valsts banku sistēmai ir kļuvis par spēcīgu valūtas vērtības krišanās virzītājspēku. Reaģējot uz valūtas vērtības brīvo kritienu 2018. gada aprīlī, valdība noteica ierobežojumus attiecībā uz ASV dolāru turēšanu īpašumā, aizliedza visu veidu valūtas tirdzniecību ārpus licencētiem valūtas maiņas birojiem un atļāva tirgot tikai pēc jaunā, vienotā oficiālā kursa, kas noteikts 42 000 riālu apmērā (pieaugums no 37 000). 
            
            
               Finanšu nozares reformu gaita
            
            
               Banku nozares reforma joprojām ir vissteidzamāk risināmais uzdevums. Valdības kavēto maksājumu sekas, stagnējošas nekustamā īpašuma nozares radītie riski, nekontrolēti sadrumstalotas finanšu iestādes un vājā risku pārvaldība ir radījušas kapitāla trūkumu un augstas procentu likmes banku nozarē, kas ir kļuvis par nozīmīgu šķērsli privātiem ieguldījumiem. 
            
            
               Pēc centrālās bankas aplēsēm nepieciešamās rekapitalizācijas, ieņēmumus nenesošo kredītu problēmas risināšanas un nozares (tostarp nebanku kreditēšanas iestāžu) pārstrukturēšanas izmaksām ir nepieciešami 30 % no IKP. Centrālās bankas Finanšu nozares reformu plāns centrālās bankas kontrolē jau nodod vairāku ietekmīgu reliģisku organizāciju finansiālās darbības, kā ziņo, ar Drošības padomes atbalstu. Banku likuma projektā, kuru parlamentā izskata kopš 2017. gada beigām, izklāstīti plāni attiecībā uz spriedzes situācijā nonākušām bankām, atjaunina banku regulējumu, bruģē ceļu, lai Irānas bankas varētu piemērot starptautiskos finanšu pārskatu un riska pārvaldības standartus, un atvieglo nosacījumus ārvalstu banku izveidei Irānā. Šīs reformas iet roku rokā ar Centrālās bankas likumā (arī joprojām tiek izskatīts parlamentā) ierosinātajām reformām, kas nostiprinātu centrālās bankas uzraudzības pilnvaras un neatkarību un pārorientētu tās juridiskās pilnvaras uz zemas inflācijas saglabāšanu. Abi likumi uzlabotu komercbanku ziņošanas un to uzraudzības pārredzamību, kas ir nepieciešams arī, lai uzlabotu nelikumīgi iegūtu līdzekļu legalizēšanas un teroristu finansēšanas novēršanas režīmu.
            
            
               Vispārīgāk runājot, attiecībā uz nelikumīgi iegūtu līdzekļu legalizēšanas apkarošanu un centieniem cīnīties pret terorisma finansēšanu Finanšu darbību darba grupa (FATF) ir vienojusies ar Irānu par rīcības plānu, ko Irāna vēl joprojām tikai īsteno. Pēc Irānas piekrišanas īstenot rīcības plānu FATF ir apturējusi aicinājumu īstenot pretpasākumus (kas ieviesti iepriekš) līdz 2018. gada jūnijam. Irānas Medžiliss patlaban pārskata dažus svarīgus nelikumīgi iegūtu līdzekļu legalizēšanas un teroristu finansēšanas novēršanas tiesību aktus, kas paredzēti rīcības plānā. Progress šajā jomā un visos rīcības plāna aspektos tiks izskatīts nākamajā FATF sanāksmē 2018. gada jūnijā. Irāna arī ir iekļauta nelikumīgi iegūtu līdzekļu legalizēšanas un teroristu finansēšanas novēršanas augsta riska trešo valstu sarakstā, ko Eiropas Komisija pieņēma 2016. gada 14. jūlijā un kas kopumā atbilst FATF norādījumiem
                  1
               . 
            
            
               Strukturālo reformu gaita 
            
            
               Pašreizējais ekonomikas politikas satvars ir noteikts 2012. gadā pieņemtajā “Redzējumā 2020. gadam”. Tas, uzlabojot darījumdarbības vidi un konkurētspēju, modernizējot finanšu nozari un piesaistot ārvalstu tiešos ieguldījumus, paredz Irānas pārveidi no tādas ekonomikas, kurā dominē valsts (un kuru daļēji kontrolē valsts), par tādu ekonomiku, kas ir vairāk vērsta uz tirgu. 
            
            
               Irānas parlaments apstiprināja sesto piecu gadu attīstības plānu (darbojas no 2016. gada marta līdz 2021. gada martam), kurā noteikti ekonomikas mērķi – panākt vidējo ekonomikas izaugsmi 8 % apmērā, samazināt bezdarba līmeni līdz 7 %, saglabāt inflācijas līmeni zem 10 %, samazināt naftas ieņēmumu īpatsvaru valsts budžetā no 31,5 % līdz 22 % un īstenot pensiju reformu. Kopumā plānā noteikta virzība uz fiskālo konsolidāciju un stabilitāti un apstiprināta apņemšanās ekonomiku pārorientēt uz spēcīgāku privāto sektoru ar ierobežotu valsts iesaistīšanos. 
            
         
         
            
               Valsts uzņēmumu privatizācijai ir bijusi augsta prioritāte politiskajā darba kārtībā kopš Konstitūcijas grozījums 2006. gadā ļāva pārdot lielāko daļu valsts uzņēmumu, izņemot tos, kas darbojas stratēģiskās nozarēs, piemēram, naftas un gāzes izpētes un ieguves, aviācijas un kuģniecības nozarēs. Privātā kapitāla trūkums, politika piešķirt akcijas darba ņēmējiem, kooperatīviem un trūcīgajiem (“taisnīguma akcijas”) un ar valsti saistīto iegūto tiesību ietekme ir kavējuši privatizācijas programmu, kura tika uzsākta pēc 2005./2006. gada. 
            
            
               Ņemot vērā visus minētos faktorus, privatizācijā ir bijusi tendence akcijas valsts struktūrās nodot šķietamām valsts iestādēm, tostarp pensiju fondiem, reliģiskiem fondiem un Irānas Revolucionāro gvardu korpusam (IRGC) piederošiem uzņēmumiem, kas rada situāciju, kura apdraud turpmākās partnerības ar ārvalstu uzņēmumiem, jo īpaši tāpēc, ka IRGC piederošie uzņēmumi joprojām atrodas melnajā sarakstā.
            
            
               Neraugoties uz lielo labi izglītotu darbspējīgā vecuma iedzīvotāju skaitu, darba tirgus rādītāji ir vāji. Darbaspēka līdzdalība ir zema salīdzinājumā ar starptautiskajiem standartiem (40 %), un bezdarba līmenis pēdējo 30 gadu laikā ir saglabājies aptuveni 11 % apmērā. Sieviešu līdzdalība darba tirgū ir ļoti zema (17 %), bet bezdarba līmenis sievietēm varētu pārsniegt 20 %. 
            
            
               Ņemot vērā strauji augošo jauniešu īpatsvaru iedzīvotāju kopskaitā, augstais jauniešu bezdarba līmenis (30 %) ir būtiska problēma. Strukturālo šķēršļu privātā sektora attīstībai dēļ darbvietu radīšanas rādītāji ir zemi un liedz absorbēt darba tirgus jaunpienācējus. Stingri atlaišanas noteikumi, vāja saistība starp ražīgumu un atalgojumu, kā arī prasmju neatbilstība kavē darba tirgus funkcionēšanu attiecībā uz piedāvājumu.
            
            
               Kopumā Irānas ekonomikai piemīt liels potenciāls, un ekonomikas iestādes formulē daudzsološus reformu plānus, kas vienlaikus saskaras ar ievērojamiem šķēršļiem, kuri ir saistīti ar necaurspīdīgu politekonomiju. Lai pilnībā izmantotu KVRP sniegtās iespējas, Irānas valdībai būtu jāturpina reformēt un pārstrukturēt finanšu un banku nozari, pārveidot valsts sektoru, tostarp valstij pilnībā un daļēji piederošus uzņēmumus, un sakārtot sociālās labklājības sistēmu fiskāli ilgtspējīgā veidā. 
            
            
               Jaunākajā piecu gadu attīstības plānā ne tikai noteikta virzība uz fiskālo stabilitāti, bet arī apstiprināta apņemšanās ekonomiku pārorientēt uz spēcīgāku privāto sektoru ar ierobežotu valsts iesaistīšanos. Tajā pašā laikā nevalstiskiem politiskajiem spēkiem Irānā, šķiet, ir pietiekami liela ietekme, lai daļu ekonomikas saglabātu ārpus valdības kontroles, un tie kavē valdības reformas, kā arī patiesa privātā sektora attīstību, un rada konkurences kropļojumus ekonomikā. 
            
            
               Daļēju valsts struktūru (Revolucionārā gvarde, nelicencētas reliģiskās finanšu organizācijas) ietekmes samazināšana ekonomikā būs izšķiroši svarīga efektivitātes, pārredzamības un privāto ieguldītāju līdzdalības palielināšanai. Valdības apņemšanās reformēt valsts lomu un samazināt šķietamā valsts sektora mērogu un ietekmi liekas patiesa, ņemot vērā to, ka tā var sasniegt savus galvenos politikas mērķus – makroekonomikas stabilitāti, ekonomikas izaugsmi un bezdarba samazināšanu – ar spēcīgāka privātā sektora palīdzību. 
            
            
               Attiecībā uz ES ekonomiku Irānas ekonomikas atvēršana un iespējamā pārveidošanās piedāvā ne tikai ievērojamas iespējas investēt un eksportēt, bet arī atbalstīt sociālekonomisko stabilitāti reģionā. Ņemot vērā KVRP uzņemtās saistības un ES ekonomisko attiecību ar Irānu nozīmīgo potenciālu, EIB varētu atbalstīt šīs valsts ekonomikas pārorientāciju uz privātā sektora nostiprināšanu, ko Irānas iestādes ir apņēmušās panākt, piemēram, uzlabojot mazo un vidējo uzņēmumu piekļuvi finansējumam. Tā varētu sekmēt modernu tehnoloģiju piesaisti un konkrētus pasākums pakalpojumu un lauksaimniecības jomās, kam var būt liela nozīme ražīguma un ienākumu palielināšanā. Šāds atbalsts varētu palīdzēt sekmēt ilgtspējīgu ekonomikas izaugsmi un samazināt jauniešu bezdarbu, modernizējot ražošanas infrastruktūru un attīstot privāto sektoru. EIB varētu arī apsvērt atbalsta sniegšanu uzņēmumiem, kuri veic darījumdarbību Irānas tirgū.
            
            
               Vidiskie aspekti
            
            
               Irānas vides problēmas
            
            
               Irānas iepriekšējos gados īstenotā valsts politika ir radījusi nopietnas sekas videi. Sankcijas ir palielinājušas pieprasījumu pēc paplašinātas ūdens resursu infrastruktūras un drošas pārtikas un enerģijas. Patlaban Irānas galvenās vidiskās problēmas ir: ūdens trūkums, augsnes degradācija (ko rada pārtuksnešošanās un atmežošana), enerģētika (CO2 emisijas ir vienas no augstākajām pasaulē), gaisa piesārņojums, atkritumu apsaimniekošana un arvien lielāks bioloģiskās daudzveidības zudums. 
            
            
               Irānas saldūdens krājumi ir nonākuši smagas spriedzes apstākļos – 90 % no valsts ir sausa vai pussausa, un aptuveni divas trešdaļas nokrišņu iztvaiko, pirms tie var papildināt upes. Situāciju vēl vairāk pasliktina bieži sausuma periodi un klimata pārmaiņas. Ūdens krīzes apmērs ir tāds, ka vairāk nekā 6000 pilsētu dzeramo ūdeni saņem no tankkuģiem.
            
            
               Laikā pēc 1979. gada revolūcijas Islāma Republika, lai veicinātu lauksaimniecību, izdeva atļaujas tūkstošiem aku rakšanai visā Irānā. Eksperti to un biežo izvēli par labu dambjiem iepriekšējo administrāciju laikā uzskata par vienu no galvenajiem iemesliem ūdens resursu samazinājumam. Pēdējo trīsdesmit gadu laikā Irāna ir uzbūvējusi 600 dambjus – vidēji 20 dambjus gadā. Nav ieviests konkrēts plāns, kā novērst ūdens krīzi.
            
            
               Urmijas ezers ir liela pārrobežu problēma. Urmijas ezers atrodas netālu no Turcijas robežas. Ezers ar Ramsāras konvenciju 1971. gadā tika pasludināts par starptautiskas nozīmes mitrāju un 1976. gadā tam tika piešķirts UNESCO biosfēras rezervāta statuss. Ezera satece ir nozīmīga reģiona lauksaimniecībai. Pats ezers ir mājvieta unikālai sālsūdens garneļu sugai Artemia urmiana, kas ir izturīga suga, kura spēj izturēt paaugstinātu piesātinājumu ar sāli). Ezers uztur arī daudzas rāpuļu, abinieku un zīdītāju sugas un nodrošina nozīmīgu sezonālu dzīvotni vairākām migrējošo putnu sugām. 
            
            
               Urmijas ezers – kādreiz sestais lielākais sālsūdens ezers pasaulē (divreiz lielāks par Luksemburgu) – jau 30 gadus sarūk. Pēdējo desmit gadu laikā tas ir sarucis par aptuveni 90 %, atklājot sāls tuksnesi, kas rada kaitīgu vielu putekļus. Prezidents Hasans Rohani ir apsolījis nākamo desmit gadu laikā Urmijas ezera atjaunošanai veltīt 5 miljardus ASV dolāru. Irāna plāno sūknēt ūdeni no Armēnijas un Gruzijas. Ūdens tiks pievadīts no Armēnijas Sevana ezera un Gruzijas Kūras upes, izmantojot trīs sūkņu stacijas Irānā.
            
            
               Kaut arī Irānas Konstitūcijas 50. pants paredz, ka “tādas vides saglabāšana, kurā pašreizējām un nākamajām paaudzēm ir tiesības uz plaukstošu sociālo eksistenci, Islāma Republikā tiek uzskatīta par sabiedrisku pienākumu. Ekonomiskas un citas darbības, kas ir saistītas ar vides piesārņojumu vai rada tai nelabojamu kaitējumu, ir aizliegtas”, un pastāv daži vides jomas tiesību akti, visaptveroša valsts plāna vai stratēģijas attiecībā uz vidi nav. Pieminēto vides jomas tiesību aktu īstenošana ir bijusi problemātiska. Īstenošanu varētu palīdzēt uzlabot kapacitātes un resursu palielināšana īstenošanas uzraudzībai, starpdepartamentu konsultāciju uzlabošana un naudas sodu palielināšana.  
            
            
               ES un Irānas sadarbība vides un ūdens jomā
            
            
               Irāna ir norādījusi vidi kā prioritāru jomu sadarbībai ar ES. Abas puses 2016. gada aprīlī sanāksmes laikā starp ES Augsto pārstāvi/Komisijas priekšsēdētāja vietnieci Federiku Mogerīni, vides, jūrlietu un zivsaimniecības komisāru Karmenu Vellu un Irānas viceprezidenti un Vides departamenta vadītāju Masumehu Ebtekaru nāca klajā ar kopīgu paziņojumu. 2016. gada decembrī viceprezidente Ebtekara un komisārs Vella parakstīja administratīvu vienošanos par satvaru sadarbībai vides jautājumos.
            
            
               Tika panākta vienošanās par trīs tematiskajām darba jomām:
            
            
               ·aprites ekonomiku un atkritumu apsaimniekošanu,
            
         
         
            
               ·rūpnieciskajām emisijām un gaisa kvalitāti, 
            
            
               ·ūdens resursu apsaimniekošanu, tostarp jūras vidi.
            
            
               Kopš parakstīšanas sadarbība ir turpinājusies tehniskā līmenī. Tehniskās sanāksmes ar ES un Irānas ekspertu līdzdalību notika 2017. gada novembrī Teherānā. Šīs sanāksmes tika rīkotas ar Irānas Vides departamentu un ciešā sadarbībā ar saistītajām ministrijām. 
            
            
               Pēc 2017. gada novembra sanāksmēm ir sagatavots konceptuāls pētījums par turpmāko sadarbību ar nolūku izstrādāt sadarbības ceļvedi. Tas vēl ir sīkāk jāapspriež ar Irānas sarunu partneriem.
            
            
               Partnerības instrumenta (PI) priekšlikums (Politikas atbalsta instruments – PAI) atbalsta satvara sadarbībai vides jomā īstenošanu. 
            
            
               Padome 2017. gada aprīlī pilnvaroja Komisiju risināt sarunas par saprašanās memorandu starp ES un Irānu attiecībā uz sadarbību klimata pārmaiņu jomā.
            
            
               EIB varētu arī apsvērt iespēju iesaistīties Irānas vides problēmu risināšanā, izmantojot investīcijas tādās jomās kā atjaunojamo energoresursu enerģija, energoefektivitāte un klimata pārmaiņu mazināšana un pielāgošanās tām, sniedzot vajadzīgo finansējumu, kā arī izšķiroši svarīgu tehnisko atbalstu un zināšanas, kas vajadzīgi iepriekš izklāstīto problēmu risināšanai un mērķu īstenošanai.
            
            
            
               3. PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Komisija 2018. gada 28. maijā sanāksmē, kas sasaukta saskaņā ar 2016. gada 13. aprīļa Iestāžu nolīgumu par labāku likumdošanas procesu un procedūru, kas tajā aprakstīta, attiecībā uz deleģēto aktu sagatavošanu
                  2
               , apspriedās ar dalībvalstu ekspertiem. Eiropas Parlaments un Padome arī nosūtīja ekspertus, kā paredzēts minētajā nolīgumā. Piedalījās arī EIB.
            
            
               Apspriežu laikā ar dalībvalstu ekspertiem, tika atgādināts, ka Eiropas Investīciju banka turpinās piemērot atbilstīgu politiku un procesus, kas aizsargā tās integritāti, kā arī uzticību bankai.
            
            
               4.DELEĢĒTĀ AKTA JURIDISKIE ASPEKTI
            
            
               Šā Komisijas deleģētā lēmuma mērķis ir grozīt Lēmuma Nr. 466/2014/ES III pielikumu, to valstu sarakstā, kuras ir tiesīgas saņemt EIB finansējumu ar ES garantiju, iekļaujot Irānu.
            
            
               KOMISIJAS DELEĢĒTAIS LĒMUMS (ES) …/..
            
            
               (6.6.2018),
            
            
               ar ko attiecībā uz Irānu groza III pielikumu Eiropas Parlamenta un Padomes Lēmumam Nr. 466/2014/ES, ar ko Eiropas Investīciju bankai piešķir ES garantiju attiecībā uz zaudējumiem no finansēšanas darījumiem, ar kuriem atbalsta ieguldījumu projektus ārpus Savienības
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Lēmumu Nr. 466/2014/ES (2014. gada 16. aprīlis), ar ko Eiropas Investīciju bankai piešķir ES garantiju attiecībā uz zaudējumiem no finansēšanas darījumiem, ar kuriem atbalsta ieguldījumu projektus ārpus Savienības
                  3
               , un jo īpaši tā 4. panta 2. punktu,
            
            
               tā kā:
            
         
         
            
               (1)Irānā kopš Lēmuma Nr. 466/2014/ES pieņemšanas ir panākts vērā ņemams progress ekonomiskajā, sociālajā, vides un politiskajā situācijā.
            
            
               (2)Padome 2016. gada novembrī atzinīgi vērtēja iespēju paplašināt Eiropas Investīciju bankas ārējo aizdevumu mandātu, attiecinot to uz Irānu.
            
            
               (3)Ar Eiropas Parlamenta un Padomes Lēmumu (ES) 2018/412 (2018. gada 14. marts), ar kuru groza Lēmumu Nr. 466/2014/ES
                  4
               , Irāna tika iekļauta potenciāli tiesīgo reģionu un valstu sarakstā minētā lēmuma II pielikumā.
            
            
               (4)Priekšnosacījums tam, kādu politiku nākotnē ES veidos attiecībā pret Irānu, joprojām būs Irānas spertie reālie soļi virzībā uz universālo pamatbrīvību, tiesiskuma un cilvēktiesību ievērošanu.
            
            
               (5)Eiropas Investīciju bankai būtu jāturpina piemērot atbilstīga politika un procesi, kas aizsargā tās integritāti, kā arī uzticību bankai.
            
            
               (6)Tāpēc Komisija, iesaistoties Eiropas Ārējās darbības dienestam, ir konstatējusi, ka vispārējā ekonomiskā, sociālā, vides un politiskā situācija ļauj Irānu iekļaut Lēmuma Nr. 466/2014/ES III pielikumā, kurā ietverts saraksts ar reģioniem un valstīm, kas ir tiesīgi saņemt Eiropas Investīciju bankas finansējumu ar Savienības garantiju.
            
            
               (7)Tāpēc būtu attiecīgi jāgroza Lēmums Nr. 466/2014/ES,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Lēmuma Nr. 466/2014/ES III pielikuma C daļas 2. punktā vārdus:
            
            
               “Bangladeša, Butāna, Filipīnas, Indija, Indonēzija, Irāka, Jemena, Kambodža, Ķīna, Laosa, Malaizija, Maldīvu salas, Mongolija, Mjanma/Birma, Nepāla, Pakistāna, Šrilanka, Taizeme, Vjetnama”
            
            
               aizstāj ar vārdiem:
            
            
               “Bangladeša, Butāna, Filipīnas, Indija, Indonēzija, Irāka, Irāna, Jemena, Kambodža, Ķīna, Laosa, Malaizija, Maldīvu salas, Mongolija, Mjanma/Birma, Nepāla, Pakistāna, Šrilanka, Taizeme, Vjetnama”.
            
            
               2. pants
            
            
               Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            
            
               Briselē, 6.6.2018
            
            
               
                     Komisijas vārdā –
                        
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        Komisijas Deleģētā regula (ES) 2016/1675, ar ko papildina Eiropas Parlamenta un Padomes Direktīvu (ES) 2015/849, norādot augsta riska trešās valstis, kurās ir stratēģiskas nepilnības.
               
               
                  
                     (2)
                  
                        OV L 123, 12.5.2016., 1.–14. lpp.
               
               
                  
                     (3)
                  
                        OV L 135, 8.5.2014., 1.–20. lpp. 
               
               
                  
                     (4)
                  
                        OV L 76, 19.3.2018., 30.–43. lpp.